Lega go le bjalo, diphuthego tše dintši di ile tša tšwela pele go swara diboka ka Seindonesia, gaešita le ditikologong tšeo batho ba bantši ba bego ba bolela maleme a moo. Lothar Mihank o gopola ka gore: “Ka 2013, nna le mosadi wa ka Carmen re ile ra ya kopanong ya matšatši a mabedi Sehlakahlakeng sa Nias ka Leboa la Sumatra. Ba bantši ba batho ba 400 bao ba bego ba le kopanong yeo ba be ba bolela Senias, eupša dipolelo ka moka di be di newa ka Seindonesia. Ka morago ga gore ke boledišane le diboledi, re ile ra botša batheetši gore lenaneo la letšatšing le le latelago le tla ba ka Senias. Letšatšing le le latelago, batho ba ka godimo ga ba 600 ba ile ba tla kopanong.” Carmen o oketša ka gore: “Go be go le molaleng gore bao ba bego ba le gona ba be ba theeditše lenaneo la Senias ka kelohloko go feta letšatšing le le fetilego ge dipolelo di be di newa ka Seindonesia. Ba ile ba thabela go kwa le go kwešiša gabotse molaetša wa Beibele ka segagabo bona.”